(26)

Kaikkien kolmen markkinan osalta komissio totesi, että i) osapuolten välinen kilpailu on tiivistä, ii) asiakkaat kohtaavat merkittäviä esteitä toimittajan vaihtamisessa, iii) kilpailijat eivät rajoita riittävästi osapuolten markkinavoimaa, iv) muiden teknologioiden suunnalta tuleva kilpailu on vähäistä, v) tasapainottava ostajavoima ei estäisi hintojen nousua ja vi) markkinoille pääsyn esteet ovat korkeat. (a) Osapuolet kilpailevat keskenään tiiviisti. Komission tutkimuksen mukaan osapuolet ovat läheisiä, tai peräti toistensa lähimpiä kilpailijoita, hydraulisten ohjausyksiköiden, sähköhydraulisten ohjausventtiilien ja orbitaalimoottorien osalta. Määrällinen taloudellinen analyysi osoitti, että osapuolet kilpailevat usein samoista mahdollisuuksista näillä markkinoilla. Lisäksi markkinatutkimuksessa vahvistui, että kilpailijat ja asiakkaat katsovat osapuolten tarjoamien tuotteiden olevan pitkälti samanlaisia ja toisiaan korvaavia. On myös seikkoja, jotka erottavat Danfossin ja Eatonin muista markkinatoimijoista, kuten niiden tuotetarjonnan kattavuus ja tuotteiden laatu, mikä myös johtaa päätelmään, että ne kilpailevat tiiviisti keskenään. (b) Asiakkaat kohtaavat merkittäviä esteitä toimittajan vaihtamisessa. Vaihtamiseen liittyy teknisiä ja käytännön rajoituksia, erityisesti tietyn koneen tuotantovaiheessa. Lisäksi alkuperäisillä laitevalmistajilla (OEM) on tyypillisesti ainoastaan yksi hyväksytty toimittaja tietyn tuotannossa olevan koneen kunkin komponentin osalta. Toisinaan vaihtamiselle tietyn koneen suunnitteluvaiheessa on myös esteitä, jotka johtuvat tyyppihyväksyntään liittyvistä kustannustekijöistä ja sen edellyttämästä ajasta, minkä vuoksi alkuperäiset laitevalmistajat käyttävät yleensä hydraulisia ohjausyksiköitä, sähköhydraulisia ohjausventtiilejä ja orbitaalimoottoreita, jotka on jo hyväksytty muiden koneiden osalta. (c) Kilpailijat eivät rajoita riittävästi osapuolten markkinavoimaa. Kaikilla kolmella markkinalla on hyvin pieni määrä uskottavia kilpailijoita osapuolille. Markkinatutkimuksessa kävi ilmi, että nämä nykyiset kilpailijat eivät todennäköisesti rajoittaisi riittävästi sulautuman tuloksena syntyvää yritystä ottaen huomioon i) niiden rajalliset markkinaosuudet ja ii) osapuolten ja kilpailijoiden tarjonnan erot esimerkiksi tuotevalikoiman tai laadun perusteella. Tämä tuotteiden erottelu johtaa päätelmään, että osa kysynnästä rajautuisi kilpailun ulkopuolelle, jos yhdistetty yksikkö nostaisi hintojaan. (d) Muiden teknologioiden suunnalta tuleva kilpailu on vähäistä. Muuta teknologiaa edustavat vaihtoehdot (hydraulisten ohjausyksiköiden osalta näitä ovat sähköiset ja sähköhydrauliset ohjausratkaisut, sähköhydraulisten ohjausventtiilien osalta Ognibenen kehittämä erityinen ohjausratkaisu ja orbitaalimoottorien osalta sähkömoottorit ja nokkaohjatut moottorit) luovat vain vähäistä kilpailupainetta osapuolille pääasiassa siksi, että i) alkuperäisillä laitevalmistajilla on vaikeuksia vaihtaa teknologiaa tai ne ovat vastahakoisia tekemään niin ja/tai ii) kilpailu muiden teknologioiden kanssa koskee vain pientä osaa markkinoista. (e) Tasapainottava ostajavoima ei estäisi hintojen nousua. Pienet ja keskisuuret alkuperäiset laitevalmistajat ostavat hydraulisia ohjausyksiköitä, sähköhydraulisia ohjausventtiilejä ja orbitaalimoottoreita tavallisesti jakelijoiden kautta. Vaikuttaa siltä, että näillä alkuperäisillä laitevalmistajilla sen enempää kuin jakelijoillakaan ei ole riittävästi tasapainottavaa neuvotteluvoimaa hintojen nousun estämiseksi. Suoraan osapuolilta ostavilla suuremmilla alkuperäisillä laitevalmistajilla on jossain määrin suhteellisesti suurempi ostajavoima. Toimittajien vaihtamisen esteet, uskottavien vaihtoehtojen puute osapuolten lisäksi ja aiemmat tapaukset, joissa osapuolet onnistuivat nostamaan suurilta alkuperäisiltä laitevalmistajilta perimiään hintoja, viittaavat siihen, että myöskään suuret alkuperäiset laitevalmistajat eivät pystyisi estämään hinnankorotusta. (f) Markkinoille tulon esteet ovat korkeat. Pääsy hydraulisten ohjausyksiköiden, sähköhydraulisten ohjausventtiilien ja orbitaalimoottorien markkinoille vaatii pitkän ajan ja on erittäin haastavaa vaaditun teknisen osaamisen, asiantuntemuksen, T&K:n sekä alkuperäisten laitevalmistajien sertifiointi-, validointi- ja testausprosessien vuoksi. Uusien markkinatoimijoiden on erittäin vaikea täyttää muita vaatimuksia, joita ovat muun muassa mittakaavaedut, valikoiman laajuus, myynti- ja tukijärjestelmät sekä mainetekijät. Vastaavasti komissio ei havainnut viimeaikaisia tai lähitulevaisuudessa odotettavissa olevia markkinoilletuloja (mukaan lukien ETA:n ulkopuolella sijaitsevat valmistajat).